


 
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	                            Bucureşti, 16 decembrie 2013

                            PL-x 524/2013


AVIZ

asupra

proiectului de Lege privind declararea zilei de 23 aprilie drept Ziua Cărţii
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind declararea zilei de 23 aprilie drept Ziua Cărţii, trimis cu adresa nr. PL-x 524 din 27 noiembrie 2013, înregistrat cu nr.4c-11/1397 din 28 noiembrie 2013.
Proiectul de lege a fost adoptat de Senat în şedinţa din 19 noiembrie 2013, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat. 
Proiectul de lege are ca obiect de reglementare declararea şi în România a zilei de 23 aprilie ca Zi a cărţii, zi care este recunoscută pe plan internaţional de către Congresul General UNESCO începând cu anul 1995. Aşa cum se arată în Expunerea de motive, scopul principal al acestui demers legislativ este acela de a încuraja copiii să exploreze universul cărţilor şi activitatea de a citi prin punerea la dispoziţie a oportunităţii de a avea o carte proprie.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 16 decembrie 2013.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.1940 din 22 octombrie 2013, conform căruia Guvernul susţine adoptarea iniţiativei legislative, sub rezerva însuşirii observaţiilor formulate şi avizul favorabil, cu observaţii şi propuneri, al Consiliului Legislativ, aviz transmis prin adresa cu nr.526 din 11 iunie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de Lege privind declararea zilei de 23 aprilie drept Ziua Cărţii, sub rezerva respectării solicitării Guvernului României privind introducerea unor informaţii suplimentare referitoare la sursa de finanţare, având în vedere implicaţiile financiare asupra bugetului general consolidat pe care măsurile propuse le generează.
În raport de obiectul şi conţinutul reglementării, proiectul de lege face parte din categoria legilor ordinare.

Consilier parlamentar,

Rodica Penescu

